Russefirma i retten: Har avtale med 120 russebusser 
Russefirmaet «Smeller RT» ble nylig tvangsoppløst. Det førte til at flere russegrupper ble usikre på om pengene deres var tapt.  Elever på russebusser over hele Østlandet fryktet de hadde tapt pengene de har forhåndsbetalt til russefirmaet Smeller RT AS. – Smeller-RT AS ble tvangsoppløst med bakgrunn i manglende revisor. Det sier styreleder Bjørn J. Farestveit til VG. Han forteller at feilen ble rett opp i slutten av januar. Etter et rettsmøte i Oslo tingrett mandag oppfyller selskapet kravene til å starte opp driften igjen. – Klare for å levere Firmaet har tidligere levert lydanlegg til en rekke kjente russebusser i Oslo og Bærum, deriblant prinsesse Ingrid Alexandras russebuss. – Nå har vi fått tilbakeført selskapet, så nå er vi klare for å levere det russen har bestilt av oss og som er avtalt. Farestveit forteller at de nå jobber som vanlig og at de fremover vil ha fullt fokus på å opparbeide tillit fra russen. – Vi har full forståelse for at russen var bekymret for pengene sine, og det var vårt mål å få alt på plass igjen slik at russen skulle få sin russetid. Boet mottok krav på rundt seks millioner kroner, i hovedsak fra ulike russegrupper. Det opplyser bostyrer advokat Mira Levánd Bergsland i Bull & Co Advokatfirma AS til VG. – For russetiden nå i 2024 så har selskapet inngått avtaler med 39 busser. For perioden 2024–2026 har selskapet inngått avtaler med ca. 120 russebusser. Så det er jo flere tusen russ som er berørt, sier hun. Har vært stresset En av russegruppene som har vært berørt er Marschpulver i Moss. – Det har vært stressende, og det har vært vanskelig å planlegge, sier bussjef Jesper Hansen (18) til VG og legger til: – Vi fryktet at pengene var tapt. I 2023 kontaktet gjengen Smeller RT AS, og betalte forskudd på lydanlegg til 400.000 kroner.  Pengene hadde de spart opp gjennom flere år. De sendte tidlig inn krav til bostyreren. – Hvis de nå lover å levere og følger avtalen blir jeg roligere, nå kan vi slappe mer av.  – Helt fin økonomi Advokat Bergsland ble oppnevnt til bostyrer og forteller at det har vært et veldig stort arbeid med å kartlegge gjeldssituasjonen i selskapet. Blant annet hvilke russebusser som har krav mot selskapet, og hvor mye penger russen har betalt inn. Denne uken ble boet til selskapet begjært tilbakelevert til styret, jf. konkursloven § 136.  – Nå skal «Smeller RT» oppfylle avtalene som de har inngått med russen. Så nå er det «business as usual». Det er viktig å få frem at selskapet ikke ble tvangsoppløst fordi de var insolvente eller ikke har betalt gjelden sin. Det var manglende registrering av revisor som ledet til tvangsoppløsningen, og dette har selskapet ordnet i ettertid. Tvangsoppløsningen har skapt usikkerhet for russen som hadde inngått avtaler. Nå som selskapet gjenoppstår, vil selskapet igjen kunne oppfylle de inngåtte avtalene. Bergsland forteller at utrolig mange har tatt kontakt. – De første dagene så glødet jo telefonen. Både russ og foreldre har tatt kontakt. I løpet av 2023 nådde «Smeller RT» en så høy omsetning at regelverket krever at de må ha en revisor. Selskapet ble da varslet av foretaksregisteret om at hvis ikke revisor ble registrert, ville de bli begjært tvangsoppløst. – Selskaper som har helt fin økonomi, kan bli tvangsoppløst på grunn av formaliafeil, som har skjedd her, sier hun og legger til: – Styreleder har gitt inntrykk av at dette kom veldig overraskende på dem. Så de var klare på at de ville gjerne gjøre det de kunne for å få selskapet tilbake. Styrelederen forteller til VG at tvangsoppløsningen skyldes et brev som ble borte. – Vi hadde dessverre ikke fått dette med oss og varslingen fra Brønnøysundregistrene kom i brevs form. – Hva skjer med russen som har inngått avtale med selskapet nå? – Nå har jeg bedt om at boet tilbakeleveres til styret, slik at selskapets virksomhet kan gjenoppstå. De som har inngått avtaler med selskapet og som lurer på hva som skjer oppfordres til å kontakte styrelederen.
 Russefirmaet Smeller RT ble tvangsoppløst på grunn av manglende revisor, noe som skapte usikkerhet blant russen.  Etter rettsmøte i Oslo tingrett er firmaet nå klar til å gjenoppta driften og levere avtalt utstyr til russebussene.  Selskapet har avtaler med rundt 120 russebusser for perioden 2024–2026, og styrelederen forsikrer at de vil opparbeide tillit og levere som avtalt.